
                                                 Nr.23/61/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, transmis cu adresa nr.P.L.x. 71 din 16 martie 2010.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.
PREŞEDINTE,

Iulian Iancu

                                                 Nr.23/61/2010
R A P O R T

asupra proiectului de Lege pentru modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectul de Lege pentru modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, provenit dintr-o propunere legislativă a domnului senator Toni Greblă – PSD + PC, transmis cu adresa nr.P.L.x. 71 din 16 martie 2010, înregistrat la comisie sub nr.23/61 din 17 martie 2010.



Consiliul Legislativ, cu avizul nr.1164/12.10.2009, avizează favorabil propunerea legislativă cu observaţii şi propuneri.



Guvernul, prin actul nr.160/25.01.2010, nu susţine adoptarea propunerii legislative.


Senatul, în  şedinţa din 3 martie 2010, a adoptat propunerea legislativă cu amendamente.



Comisia pentru politică economică, reformă şi privatizare şi Comisia juridică, de disciplină şi imunităţi, cu avizele nr.21/92/24.03.2010, respectiv nr.P.L.x.71/13.04.2010, au avizat favorabil proiectul de lege, iar Comisia pentru muncă şi protecţie socială, cu avizul nr.27/194/31.03.2010, avizează negativ proiectul de lege.



Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, cu modificările ulterioare, în sensul introducerii unui nou alineat, alin.(4) la art.8, ce prevede exceptarea meşteşugarilor şi artizanilor de la obligaţia de a face dovada îndeplinirii condiţiilor de pregătire profesionale sau atestare profesională, altfel decât printr-o adeverinţă eliberată de primărie.
De asemenea, se modifică punctul 4 din anexă, în sensul eliminării declaraţiei de notorietate eliberată, gratuit de primarul localităţii respective, pentru meseriile tradiţionale artizanale.



Membrii Comisiei pentru industrii şi servicii au examinat proiectul de lege în şedinţa din 2 iunie 2010 şi au hotărât, în unanimitate, să propună Plenului Camerei Deputaţilor respingerea proiectului de Lege pentru modificarea şi completarea Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, din următoarele considerente:


- prevederile Ordonanţei de urgenţă a Guvernului nr.44/2008 acoperă categoria de meşteşugari şi artizani la care se face referire în proiectul de lege:


- dovada atestării profesionale o constituie „cartea de meşteşugar, declaraţia de notorietate cu privire la abilitatea de a desfăşura activitatea pentru care se solicită autorizarea, eliberată de primarul localităţii respective în mod gratuit în cazul meseriilor tradiţionale artizanale” se regăseşte la punctul 4 din Anexă, care face parte integrantă din ordonanţă şi acoperă textul propunerii legislative.


La lucrările comisiei au participat invitaţi din partea Ministerului Economiei, Comerţului şi Mediului de Afaceri: domnii Irinel Cristu – secretar de stat şi Emil Octavian Ionescu – director şi a Ministerului Administraţiei şi Internelor: domnul Liviu Grădinaru – secretar de stat.



La lucrările comisiei au fost prezenţi 26 de deputaţi din totalul de 27 de deputaţi membri ai comisiei.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş
Isabela Robe

